PREPORUKE

SA TREĆEG SASTANKA PARLAMENTARNOG FORUMA ZA ENERGETSKU POLITIKU SRBIJE POVODOM RAZMATRANjA PREDLOGA STRATEGIJE RAZVOJA ENERGETIKE REPUBLIKE SRBIJE DO 2025. GODINE

SA PROJEKCIJAMA DO 2030. GODINE

1. Ubrzati donošenje Strategije razvoja energetike Republike Srbije do 2025. godine sa projekcijama do 2030. godine i na osnovu nje, u cilju izgradnje nedostajućih kapaciteta, što pre realizovati projekte za proizvodnju energije iz obnovljivih izvora. Podržava se opredeljenje predviđeno u Strategiji razvoja energetike u vezi daljeg rada termoelektrana i korišćenja uglja.
2. Neophodno je što pre doneti novu Strategiju održivog razvoja Republike Srbije, koja bi dala okvir za razvoj energetskog sektora.
3. Strategija treba da bude usklađena sa Strategijom naučno-tehnološkog razvoja Srbije i na taj način poveže sektore obrazovanja, naučno-istraživačkog rada, energetike i privrede. U Predlog strategije uvrstiti cilj da se formira Institut za energetiku, koji će imati funkciju da objedini sve delatnosti u energetici, s obzirom da je energetika multidisciplinarna delatnost koja obuhvata brojne različite izvore energije. Cilj formiranja instituta je da se objedini akademska zajednica i generiše razvoj nauke i struke u skladu sa potrebama tržišta.
4. U Predlogu strategije mehanizmi saradnje različitih nivoa vlasti, titulara vlasti i tržišni mehanizmi u ostvarivanju ciljeva treba da budu bolje definisani i da se jasnije prikažu izvori podataka na kojima su zasnovani proračuni, posebno kada se radi o realnim tehničkim kapacitetima energije vetra i sunca, i potrošnji energije za električno osvetljenje. Treba preciznije navesti na kojim tehnologijama će se zasnivati proizvodnja energije iz obnovljivih izvora i preispitati podatke na kojima su zasnovane procene potrošnje primarne energije.
5. Nakon usvajanja Predloga strategije, u najkraćem roku doneti akcioni plan za njeno sprovođenje, sa rokovima za donošenje podzakonskih akata i osmisliti finansijske modele za sprovođenje Strategije. Treba doneti što pre kratkoročni plan za proširenje kapaciteta za smeštaj prirodnog gasa, odrediti scenario povećanja energetske efikasnosti, posebno pozitivan uticaj na klimatske promene. Prilikom izrade planova koji imaju uticaj na životnu sredinu, treba obezbediti blagovremeno učešće javnosti i organizovati javne rasprave.
6. Restrukturiranjem energetskih preduzeća završiti razdvajanje monopolskih od tržišnih delatnosti, u skladu sa Zakonom o energetici.
7. Podržati regionalne i pan-evropske integracije energetskih tržišta podsticanjem izgradnje energetske infrastrukture.
8. Povećati broj energetski zaštićenih kupaca paralelno sa približavanjem regulisanih cena energije tržišnom nivou.
9. Pojačati kapacitete institucija bitnih za funkcionisanje energetskih tržišta i energetsko planiranje.
10. Unaprediti normativne i tehničke uslove za potpunu primenu sistema zaštite potrošača.
11. Ubrzati implementaciju Zakona o efikasnom korišćenju energije, posebno u vezi definisanja energetskih menadžera.
12. Nastaviti aktivnosti na strateškom planiranju, zasnovane na projekcijama razvoja energetike do 2050. godine i duže. Strateško planiranje treba da odgovori na pitanje da li će u budućnosti postojati potreba da Republika Srbija uvrsti nuklearnu energiju u alternativne izvore energije. Omogućiti veće učešće javnosti, lokalnih samouprava i civilnog sektora u početnim fazama strateškog planiranja.